CELEX: 32018L1713
Language: hu
Date: 2018-11-06 00:00:00
Title: A Tanács (EU) 2018/1713 irányelve (2018. november 6.) a 2006/112/EK irányelvnek a könyvekre, újságokra és folyóiratokra alkalmazott hozzáadottértékadó-mérték tekintetében történő módosításáról

14.11.2018   
               
               
                  HU
               
               
                  Az Európai Unió Hivatalos Lapja
               
               
                  L 286/20
               
            
         A TANÁCS (EU) 2018/1713 IRÁNYELVE
         (2018. november 6.)
         a 2006/112/EK irányelvnek a könyvekre, újságokra és folyóiratokra alkalmazott hozzáadottértékadó-mérték tekintetében történő módosításáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 113. cikkére,
         tekintettel az Európai Bizottság javaslatára,
         a jogalkotási aktus tervezete nemzeti parlamenteknek való megküldését követően,
         tekintettel az Európai Parlament véleményére (1),
         tekintettel az Európai Gazdasági és Szociális Bizottság véleményére (2),
         különleges jogalkotási eljárás keretében,
         mivel:
         
                     (1)
                  
                  
                     A 2006/112/EK tanácsi irányelv (3) úgy rendelkezik, hogy a tagállamok a fizikai adathordozón értékesített kiadványokra kedvezményes mértékű hozzáadottérték-adót (a továbbiakban: héa) alkalmazhatnak. Az elektronikus úton értékesített kiadványokra azonban nem alkalmazható kedvezményes héamérték, azokra az általános héamérték alkalmazandó.
                  
               
                     (2)
                  
                  
                     A Bizottság 2015. május 6-i, az európai digitális egységes piaci stratégiáról szóló közleményével összhangban, valamint a digitális gazdaság területén zajló technológiai fejlődéssel való lépéstartás érdekében lehetővé kell tenni a tagállamok számára, hogy az elektronikus úton értékesített kiadványokra vonatkozó héamértéket a fizikai adathordozón értékesített kiadványokra vonatkozó alacsonyabb héamértékhez igazítsák.
                  
               
                     (3)
                  
                  
                     A Bizottság által a héára vonatkozó cselekvési tervről szóló, 2016. április 7-i közleményében felvázoltak szerint az elektronikus úton értékesített kiadványokra vonatkozóan is lehetővé kell tenni, hogy ugyanaz a kedvezményes héamérték vonatkozzon rájuk, mint a fizikai adathordozón értékesített kiadványokra. A Bíróság a C-390/15. sz. ügyben (4) a közelmúltban hozott ítéletében megállapította, hogy a digitális kiadványok fizikai adathordozón való értékesítése és a digitális kiadványok elektronikus úton való értékesítése összehasonlítható helyzeteknek minősülnek. Helyénvaló ezért minden tagállam számára bevezetni annak a lehetőségét, hogy kedvezményes héamértéket alkalmazzanak a könyvek, újságok és folyóiratok értékesítésére, függetlenül attól, hogy az fizikai adathordozón vagy elektronikus úton történik. Ugyanezen okokból helyénvaló lehetővé tenni, hogy azok a tagállamok, amelyek az uniós joggal összhangban bizonyos fizikai adathordozón értékesített könyvekre, újságokra vagy folyóiratokra jelenleg a 2006/112/EK irányelv 99. cikkében megállapított minimumnál alacsonyabb héamértékeket alkalmaznak vagy az előzetesen felszámított héa levonásának jogával járó mentességet biztosítanak, a héa szempontjából ugyanolyan elbánást biztosítsanak azoknak a könyveknek, újságoknak vagy folyóiratoknak is, amelyeket elektronikus úton értékesítenek.
                  
               
                     (4)
                  
                  
                     2015. január 1-je óta a héát valamennyi elektronikus úton nyújtott szolgáltatás után ott számítják fel, ahol a megrendelő található. Figyelemmel a rendeltetési helyen alapuló elv végrehajtására, a belső piac megteremtésének és működésének biztosítása, valamint a verseny torzulásának elkerülése érdekében a továbbiakban már nem szükséges az elektronikus úton értékesített kiadványokra az általános adómérték alkalmazása.
                  
               
                     (5)
                  
                  
                     A kedvezményes héamérték audiovizuális tartalomra történő széles körű alkalmazásának elkerülése érdekében csak akkor kell lehetővé tenni a tagállamok számára, hogy a könyvekre, újságokra és folyóiratokra kedvezményes héamértéket alkalmazzanak, ha ezek a kiadványok – függetlenül attól, hogy azokat fizikai adathordozón vagy elektronikus úton értékesítik – nem állnak teljes egészükben vagy nagyrészt zenéből vagy videotartalomból.
                  
               
                     (6)
                  
                  
                     A kiadványokra vonatkozó héamértékek megállapításával és a kedvezményes héamérték alkalmazási körének korlátozásával kapcsolatos jognak továbbra is a tagállamokat kell megilletnie, beleértve azt az esetet is, amikor a digitális kiadványok ugyanazt az olvasható tartalmat kínálják, feltéve, hogy döntésük objektíven indokolható.
                  
               
                     (7)
                  
                  
                     mivel ezen irányelv célját, nevezetesen hogy a tagállamoknak lehetőségük legyen ugyanazt a héamértéket alkalmazni az elektronikus úton értékesített kiadványokra, mint amelyet jelenleg a fizikai adathordozón értékesített kiadványokra alkalmaznak a tagállamok nem tudják kielégítően megvalósítani, az Unió szintjén azonban e cél jobban megvalósítható, az Unió intézkedéseket hozhat az Európai Unióról szóló szerződés 5. cikkében foglalt szubszidiaritás elvének megfelelően. Az említett cikkben foglalt arányosság elvének megfelelően ez az irányelv nem lépi túl az e cél eléréséhez szükséges mértéket.
                  
               
                     (8)
                  
                  
                     A 2006/112/EK irányelvet ezért ennek megfelelően módosítani kell,
                  
               ELFOGADTA EZT AZ IRÁNYELVET:
         
            1. cikk
            A 2006/112/EK irányelv a következőképpen módosul:
            
                        1.
                     
                     
                        A 98. cikk (2) bekezdésének második albekezdése helyébe a következő szöveg lép:
                        „A kedvezményes adómértékek nem alkalmazhatóak az elektronikus úton nyújtott szolgáltatásokra, kivéve a III. melléklet 6. pontjának hatálya alá tartozó szolgáltatásokat.”
                     
                  
                        2.
                     
                     
                        A 99. cikk a következő bekezdéssel egészül ki:
                        
                           „(3)   E cikk (1) és (2) bekezdésétől eltérve, valamint a 98. cikk (1) bekezdésében említett adómértékeken túl azok a tagállamok, amelyek 2017. január 1-jén az uniós joggal összhangban bizonyos, a III. melléklet 6. pontjában említett termékek értékesítésére vonatkozóan az e cikkben megállapított minimumnál alacsonyabb kedvezményes adómértéket alkalmaztak vagy az előzetesen felszámított héa levonásának jogával járó mentességet biztosítottak, a héa szempontjából is ugyanolyan elbánást biztosíthatnak, amennyiben az értékesítés elektronikus úton történik, a III. melléklet 6. pontjában említettek szerint.”
                        
                     
                  
                        3.
                     
                     
                        A III. melléklet 6. pontja helyébe a következő szöveg lép:
                        
                                    „6.
                                 
                                 
                                    könyvek, újságok és folyóiratok (ideértve a brosúrákat, röplapokat és más nyomtatott anyagokat, gyermekeknek szóló képes-, rajzoló-, illetve kifestőkönyveket, nyomtatott vagy kéziratos kottákat, térképeket és vízrajzi vagy hasonló ábrákat) akár fizikai adathordozón, akár elektronikus úton vagy mindkét módon történő értékesítése – beleértve a könyvtári kölcsönzést is –, kivéve a teljes egészében vagy nagyrészt reklámcélú kiadványokat, valamint a teljes egészében vagy nagyrészt videotartalomból vagy zenéből álló kiadványokat;”.
                                 
                              
                  
         
            2. cikk
            Ez az irányelv az Európai Unió Hivatalos Lapjában való kihirdetését követő huszadik napon lép hatályba.
         
         
            3. cikk
            Ennek az irányelvnek a tagállamok a címzettjei.
         
         
            Kelt Brüszelben, 2018. november 6-án.
            
               
                  a Tanács részéről
               
               
                  az elnök
               
               H. LÖGER
            
         
         
            (1)  HL C 307., 2018.8.30., 205. o.
         
         
            (2)  HL C 345., 2017.10.13., 79. o.
         
         
            (3)  A Tanács 2006/112/EK irányelve (2006. november 28.) a közös hozzáadottértékadó-rendszerről (HL L 347., 2006.12.11., 1. o.).
         
            (4)  A Bíróság 2017. március 7-iRPO ügyben hozott ítélete, C-390/15, ECLI:EU:C:2017:174, 49. pont